IRPC พ้นจุดต่ำสุด! 27โบรกฯการันตีปีนี้ฟันกำไร9.7พันลบ. ลุ้นหุ้นดีดแรงรับเป้าเฉลี่ย6.46บ.
IRPC พ้นจุดต่ำสุด! 27โบรกฯการันตีปีนี้ฟันกำไร 9.7 พันลบ. ลุ้นหุ้นดีดแรงรับเป้าเฉลี่ย 6.46 บ.
IRPC พ้นจุดต่ำสุด! 27โบรกฯการันตีปีนี้ฟันกำไร 9.7 พันลบ. ลุ้นหุ้นดีดแรงรับเป้าเฉลี่ย 6.46 บ.
17 พ.ค. 2562

“ข่าวหุ้นธุรกิจออนไลน์” รายงานว่า ภายหลังจากที่บริษัทไออาร์พีซี จำกัด (มหาชน) หรือ IRPC ประกาศผลประกอบการไตรมาส 1/62 สิ้นสุด 31 มี.ค.62 มีกำไรสุทธิ 153 ล้านบาท ลดลง 94% จากระดับกำไรสุทธิ 2,752 ล้านบาท ในไตรมาส 1/61 ส่งผลให้ราคาหุ้นปรับตัวลดลงอย่างต่อเนื่องนับตั้งแต่วันที่ 10 เม.ย.62 ซึ่งราคาหุ้นอยู่ที่ระดับ 5.90 บาท คิดเป็นการปรับตัวลดลง 1 บาท หรือ 16.95% ในระยะเวลากว่า 1 เดือน เมื่อเทียบกับราคาปัจจุบัน (17 พ.ค.62) ซึ่งอยู่ที่ 4.90 บาท

อย่างไรก็ตาม จากการสำรวจบทวิเคราะห์ของบริษัทหลักทรัพย์หลายแห่ง พบว่า นักวิเคราะห์ยังมองว่าผลการดำเนินงานในไตรมาส 1/62 ที่ประกาศออกมาจะเป็นจุดต่ำสุดของปี โดยผลการดำเนินงานของ IRPC จะเริ่มมีการฟื้นตัวในไตรมาส 2/62 เป็นต้นไป การที่ราคาหุ้นปรับตัวลดลงมาอย่างต่อเนื่องจึงมองเป็นจังหวะเข้าซื้อเมื่อราคาอ่อนตัว
ทั้งนี้จากการสำรวจรวบรวมการประมาณการตัวเลขทางการเงินของ IRPC ในปี 2562-2563 โดยเฉลี่ยของบริษัทหลักทรัพย์ทั้งหมด 27 แห่ง โดยพบว่ามีการประเมินกำไรขั้นต้น (Gross Profit) ของปี 62 ปรับตัวขึ้นมาอยู่ที่ 18,032 ล้านบาท จากปี 2561 อยู่ที่ระดับ 15,914 ล้านบาท ขณะที่ EBITDA ปรับตัวเพิ่มขึ้นมาอยู่ที่ 20,533 ล้านบาท จากปี 2561 อยู่ที่ระดับ 17,344 ล้านบาท
ขณะที่ประมาณการกำไรสุทธิ (Net Income) ของปี 2562 จะปรับตัวขึ้นมาอยู่ที่ระดับ 9.97 พันล้านบาท จากปี 2561 ซึ่งมีกำไรสุทธิ 7,498 ล้านบาท นอกจากนี้ประมาณการผลประกอบการในปี 2563 ยังเติบโตต่อเนื่องโดยกำไรสุทธิเฉลี่ยจะปรับตัวขึ้นมาอยู่ที่ 12,221 ล้านบาท

ด้านราคาเป้าหมายโดยเฉลี่ยจาก 27 บริษัทหลักทรัพย์ พบว่าอยู่ที่ 6.46 บาท คิดเป็นอัพไซด์จากราคาปัจจุบัน (4.90 บาท) สูงถึง 31.84% โดยมีบริษัทหลักทรัพย์ที่ให้คำแนะนำซื้อทั้งหมด 16 แห่ง ,ให้คำแนะนำถือ 9 แห่ง และให้คำแนะนำขาย 2 แห่ง 

ทั้งนี้ราคาหุ้น IRPC ล่าสุด ณ เวลา 11.19 น. ทรงตัวอยู่ที่ระดับ 4.90 บาท ด้วยมูลค่าซื้อขาย 103.79 ล้านบาท